SET ปิดเช้าบวก 5 จุด รับแรงหนุนกลุ่มสื่อสาร-ตัวเลขส่งออกไทยดีกว่าคาด
SET ปิดเช้าบวก 5 จุด รับแรงหนุนกลุ่มสื่อสารและตัวเลขส่งออกที่ออกมาดีกว่าคาดเล็กน้อย บ่ายนี้ตลาดฯคงแกว่งออกด้านข้าง ให้แนวรับ 1,635-1,640 แนวต้าน 1,650 จุด
22 พ.ย. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ผันผวนในทางบวก ได้แรงหนุนจากหุ้นในกลุ่มสื่อสารที่มาช่วยประคองไว้ทั้ง DTAC, TRUE, ADVANC ไม่เช่นนั้นดัชนีฯคงติดลบไปแล้ว เนื่องจากหุ้นกลุ่มพลังงานปรับลงมากตามราคาน้ำมันโลก
นอกจากนี้ Fund Flow ก็ไหลออกจากตลาดบ้านเราไปบ้าง จากเมื่อวันศุกร์ที่ผ่านมานักลงทุนต่างชาติขายสุทธิกว่า 3 พันล้านบาท และเงินบาทก็อ่อนค่าในช่วงสั้นมาอยู่แถว 32.83 บาท/ดอลลาร์ฯ อย่างไรก็ดี ยังมีแรงหนุนจากตัวเลขส่งออกที่ออกมาดีกว่าคาดเล็กน้อย ทำให้ตลาดโดยรวมทรงตัว
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบเล็กน้อย หลังจากที่ยังไม่มีประเด็นเด่น และสัปดาห์นี้ยังต้องติดตามประธานธนาคารกลางสหรัฐฯ (เฟด) คนใหม่
สำหรับแนวโน้มการลงทุนในช่วงบ่ายนี้ นางสาวธีรดา กล่าวว่า ตลาดฯคงจะแกว่งตัวออกด้านข้าง โดยมีแนวรับ 1,635-1,640 จุด ส่วนแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
TRUE มูลค่าการซื้อขาย 8,908.26 ล้านบาท ปิดที่ 4.82 บาท เพิ่มขึ้น 0.50 บาท
ADVANC มูลค่าการซื้อขาย 5,362.06 ล้านบาท ปิดที่ 208.00 บาท เพิ่มขึ้น 12.00 บาท
DTAC มูลค่าการซื้อขาย 2,648.75 ล้านบาท ปิดที่ 45.50 บาท เพิ่มขึ้น 4.25 บาท
PTT มูลค่าการซื้อขาย 1,799.61 ล้านบาท ปิดที่ 37.00 บาท ลดลง 0.75 บาท
EA มูลค่าการซื้อขาย 1,324.58 ล้านบาท ปิดที่ 78.00 บาท ลดลง 0.25 บาท